
A pénz szerepe, funkciói és formái a XXI. században

A 2008-as világgazdasági válság után kiemelten fontos szerepet kapott az egyes gazdaságok pénzügyi stabilitásának megőrzésében, illetve visszaállításában a nemzeti bankok monetáris politikája. Ennek részeként az egyes pénzaggregátumok szabályozása is előtérbe került, így a pénzmennyiség kategóriák változásán keresztül követhetővé váltak a monetáris politikai stratégia keretében meghatározott célok és intézkedések. Az országok gazdasági jellemzéséhez használt mutatószámok, mint például a bruttó hazai termék értékének, vagy az infláció mértékének alakulásán is tapasztalható volt a válság hatása. Ezeknek a mutatóknak az értéke képezi minden nemzetgazdasági elemzés magját, azonban az egyes pénzmennyiség kategóriák értéke, aránya, az említett mutatók egy százalékos változásának hatása a monetáris bázisra és a tágan értelmezett pénzmennyiségre, eddig nem kerültek az előtérbe a kutatások során.
A pénz fogalmának meghatározásán, az eredetét magyarázó elméletek összegzésén és a pénzügyi rendszer felépítésén túl, a pénz típusainak ismertetése, a készpénzes és a készpénz nélküli fizetési forgalom bemutatása kapott jelentősebb szerepet a pályamunkában. A kontrollcsoport tagjait képező országok földrajzi és gazdasági jellemzése mellett, az M0, M3 (M4) pénzmennyiség kategóriák változása is kiemelt részét képezte a kutatásnak. Az elemzés során olyan mutatószámok alkalmazására volt szükség, amely elkerüli a valuták átváltásából adódó eltéréseket, torzításokat és az adott szereplők gazdasági teljesítményét is figyelembe veszi. Ennek tükrében az egyes mutatószámoknak egymással összehasonlíthatóaknak kellett lenniük, ezért a számítások végeztével az eredmények azonosan, százalékos formában jelentek meg. Ennek köszönhetően a számított eredmények ábrázolása egy grafikonon is lehetséges volt, így az egyes országok közti különbségek láthatóvá, egymáshoz viszonyíthatóvá váltak. A következtetések megfogalmazása során az általam képzett mutatók egymáshoz való viszonyát, az azok közt észlelhető arányosságokat vizsgáltam, majd a számítások alapján megjelenő információk birtokában öt következtetésre jutottam.
A számítások, az elemzés és következtetések tekintetében egyértelműen látszanak az eredményeken Svédország határozott készpénzkínálat szűkítő lépései. Ezek a kontrollcsoport tagjaihoz képest az egyes tendenciák ellentétes megjelenésében tükröződnek, illetve az arányosságok fordított megjelenésében.



